মুক্ত ২০ ইজরায়েলি বন্দি, যুদ্ধ শেষ, বললেন ডোনাল্ড ট্রাম্প

ওয়েব ডেস্ক: প্রথমে খবর পাওয়া গিয়েছিল, সাতজন ইজরায়েলি বন্দিকে মুক্তি দিয়েছে হামাস (Hamas)। এবারে জানা গেল, সাত নয়, ২০ জন বন্দিকেই ছেড়ে দিয়েছে তারা। প্রথম দফায় সাতজনের পর, দ্বিতীয় পর্যায়ের মুক্তি পেলেন ১৩ জন। পাক্কা দুই বছর পর বাড়ি ফিরবেন তাঁরা। এই আবহেই আমেরিকান প্রেসিডেন্ট ডোনাল্ড ট্রাম্প (Donald Trump) জানিয়ে দিলেন, যুদ্ধ শেষ।

যুদ্ধবিরতিতে মধ্যস্থতাকারী ট্রাম্প মিশরে হতে চলা গাজা পিস সামিটে (Gaza Peace Summit) যোগ দেবেন। তার আগে ইজরায়েলে (Israel) এসে উপস্থিত হয়েছেন তিনি। ইজরায়েলের সংসদে ভাষণ দেওয়ার কথা রয়েছে তাঁর। তার আগে মার্কিন প্রেসিডেন্ট বললেন, “যুদ্ধ শেষ। এ এক দারুণ দিন। এ এক নতুন শুরু।”

আরও পড়ুন: আকাশ থেকে মাটিতে আছড়ে পড়ল বিমান! মৃত ২

প্রসঙ্গত, প্রথম দফায় মুক্তি পেয়েছিলেন এইতান মোর, গালি বেরমান, জিভ বেরমান, মাতান আংরেস্ট, গাই গিলবোয়া দালাল এবং আলোন আহেল। দ্বিতীয় দফায় মুক্তি পেলেন ইভ্যাটার ডেভিড, অ্যালোন ওহেল, আভিনাতান অর, এরিয়েল কুনিও, ডেভিড কুনিও, নিমরোড কোহেন, বার কুপারস্টেইন, ইয়োসেফ চাইম ওহানা, সেগেভ কালফন, এলকানা বোহবোট, ম্যাক্সিম হারকিন, ইটান হর্ন এবং রম ব্রাসলাভস্কি।

প্রসঙ্গত, হামাস এবং ইজরায়েলের মধ্যে চুক্তি অনুযায়ী ২০ জন ইজরায়েলির পরিবর্তে ১৯০০ প্যালেস্তিনীয় বন্দিদের মুক্তি দেওয়ার কথা। সেই চুক্তি অনুযায়ী ২০ জনকে ছাড়া হল। মুক্তি পাওয়া এবং পেতে চলা ইজরায়েলি বন্দিদের অনেকেই ভিডিও কলে পরিবারের সঙ্গে কথা বলার সুযোগ পেয়েছেন। এতদিন পর প্রিয়জনেদের সঙ্গে যোগাযোগ করতে পেরে তাঁরা আবেগাপ্লুত হয়ে পড়েছেন তা বলাই বাহুল্য।